Espanja on ottanut käyttöön kovat otteet Katalonian itsenäisyydestä järjestettyä kansanäänestystä vastaan. Suomen tulisi Perussuomalaisten puheenjohtaja Jussi Halla-ahon mielestä selkeästi viestittää, ettei tällainen hallitsemistapa kuulu tämän päivän Eurooppaan.

– Oman yksipuolisen ja ”laittoman” itsenäisyysjulistuksensa 100-vuotisjuhlaa viettävä Suomi voisi hallituksensa suulla ottaa selkeästi kantaa siihen, että eurooppalainen valtio pamputtaa ja ampuu ihmisiä, jotka pyrkivät edistämään rauhanomaisesti ja demokraattisesti samaa, legitiimiä tavoitetta – kansallista itsenäisyyttä, Halla-aho ehdotti Facebook-seinällään.

– Onko EU arvojen ja periaatteiden yhteisö, vai onko se kerho, jonka jäsenyys antaa oikeuden tehdä omien rajojensa sisällä mitä hyvänsä?

Halla-ahon mielestä yleismaailmalliset periaatteet ovat relevantimpia kuin paikalliset lait.

– Jos näin ei olisi, miksi Euroopan parlamentti myöntää vuosittain Saharov-palkintoja kolmannen maailman ihmisille, jotka on esimerkiksi tuomittu kivitettäväksi täysin paikallisten lakien mukaisesti?

Suomen Uutiset